SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-49-14/24

**2024. gada 25. septembrī plkst. 10:00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Raimonds Bergmanis – komisijas priekšsēdētājs**

**Andrejs Vilks – komisijas priekšsēdētāja biedrs**

**Jānis Skrastiņš – komisijas sekretārs**

**Jānis Dombrava**

**Ainars Latkovskis**

**Edvīns Šnore**

**Atis Švinka – Aizsardzības ministrijas parlamentārais sekretārs**

**Edmunds Zivtiņš**

*uzaicinātie par 1. jautājumu:*

* Tieslietu ministrijas Valststiesību departamenta Administratīvās atbildības politikas nodaļas jurists **Sandis Vilcāns**
* Tieslietu ministrijas Valststiesību departamenta Administratīvās atbildības politikas nodaļas juriste **Jūlija Pogiļdjakova**

*uzaicinātie par 2. jautājumu:*

* Aizsardzības ministrijas Valsts aizsardzības dienesta departamenta direktors **Vitālijs Rakstiņš**
* Aizsardzības ministrijas Valsts aizsardzības dienesta departamenta direktora vietnieks/Iesaukšanas plānošanas nodaļas vadītājs **Kristers Grauze**
* Aizsardzības ministrijas Valsts aizsardzības dienesta departamenta Iesaucamo atlases nodaļas vadītāja **Irina Ļitvinova**
* Nacionālo bruņoto spēku Militārās policijas Juridiskās daļas priekšniece OF-3 **Uldze Gudele**
* Tieslietu ministrijas Valststiesību departamenta Administratīvās atbildības politikas nodaļas juriste **Jūlija Pogiļdjakova**
* Latvijas Republikas oficiālā izdevuma “Latvijas Vēstnesis” pārstāve **Inese Luste**
* Datu valsts inspekcijas direktore **Jekaterina Macuka**

*uzaicinātie par 3. jautājumu:*

* Aizsardzības ministrijas Juridiskā departamenta Tiesību aktu nodaļas vadītāja **Vita Upeniece**
* Nacionālo bruņoto spēku (NBS) Apvienotā štāba Juridiskā departamenta Normatīvo aktu un līgumu pārvaldes jurists vlt. **Jānis Uha**
* Nacionālo bruņoto spēku Apvienotā štāba Mobilizācijas un rekrutēšanas pārvaldes Mobilizācijas un rezerves karavīru apmācību plānošanas daļas militārais eksperts **Juris Mačis**
* Nacionālo bruņoto spēku Apvienotā štāba Mobilizācijas un rekrutēšanas pārvaldes Rekrutēšanas un atlases centra Atlases daļas virsniece kpt. **Solvita Petroviča**
* Mācību vadības pavēlniecības (MVP) Juridiskās daļas priekšniece kpt. **Elīna Laškova**
* Militārās izlūkošanas un drošības dienesta pārstāvis
* Valsts aizsardzības militāro objektu un iepirkumu centra (VAMOIC) vadītāja vietnieks finanšu jautājumos – Finanšu pārvaldības departamenta vadītāja **Dace Pivarūna**
* VAMOIC Apsaimniekošanas departamenta vadītājs **Andrejs Mironovs**
* Tieslietu ministrijas Valststiesību departamenta Administratīvās atbildības politikas nodaļas juriste **Jūlija Pogiļdjakova**
* Iekšlietu ministrijas Personāla vadības un administratīvā departamenta direktore **Daiga Piebalga**
* Valsts robežsardzes Galvenās pārvaldes Bruņojuma, apgādes un tehnisko resursu pārvaldes priekšnieks pulkvedis **Oļegs Gaidamovičs**
* Valsts robežsardzes Galvenās pārvaldes Juridiskās nodaļas galvenā inspektore virsleitnante **Vika Vītoliņa-Pugace**

Saeimas Juridiskā biroja vecākā juridiskā padomniece **Līvija Millere**

**Komisijas darbinieki: vecākā konsultante Ieva Barvika un konsultanti Sandra Kaire, Egita Kalniņa un Inese Silabriede**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

**1. Grozījumi Sodu reģistra likumā (616/Lp14) 2. lasījumam.**

**2. Grozījumi Valsts aizsardzības dienesta likumā (605/Lp14) 2. lasījumam.**

**3. Grozījumi Militārā dienesta likumā (578/Lp14) 3. lasījumam.**

R.Bergmanis atklāj sēdi un iepazīstina ar izskatāmo darba kārtību.

*Komisijai nav iebildumu.*

**1. Grozījumi Sodu reģistra likumā (616/Lp14) 2. lasījumam.**

R.Bergmanis dod vārdu atbildīgās Tieslietu ministrijas (turpmāk – TM) pārstāvjiem.

J.Podgiļdjakova atzīmē, ka uz otro lasījumu par likumprojektu priekšlikumi nav iesniegti, tādēļ arī nav komentāru.

R.Bergmanis dod vārdu Saeimas Juridiskā biroja (turpmāk – JB) pārstāvei.

L.Millere atzīmē, ka JB pie šī likumprojekta nav nekas piebilstams, bet uzsver, ka tas tiek virzīts saistībā ar likumprojektu “Grozījumi Administratīvās atbildības likumā” (615/Lp14), kurš tiek izskatīts Juridiskajā komisijā un ir šīs pakotnes pamatlikums. Aicina noteikt priekšlikumu iesniegšanas termiņu – 2 nedēļas.

*Deputātiem nav iebildumu.*

R.Bergmanis aicina komisiju atbalstīt likumprojektu otrajam lasījumam.

*Deputātiem nav iebildumu.*

**LĒMUMS:**

- atbalstīt likumprojektu “Grozījumi Sodu reģistra likumā” (616/Lp14) un virzīt to izskatīšanai Saeimas sēdē otrajā lasījumā;

- noteikt priekšlikumu iesniegšanas termiņu trešajam lasījumam – 17. oktobri.

**2. Grozījumi Valsts aizsardzības dienesta likumā (605/Lp14) 2. lasījumam.**

R.Bergmanis aicina komisiju turpināt likumprojekta izskatīšanu. Iepriekšējā sēdē izskatīšana tika pārtraukta, debatējot par priekšlikumu Nr. 14.

Nr.14 – Aizsardzības ministrijas (turpmāk – AM) parlamentārā sekretāra A.Švinkas priekšlikums – ierosināti grozījumi likuma 26. pantā:

*“izteikt pirmās daļas 1.punktu šādā redakcijā :*

*“1) būt sasniedzamam un iepazīties ar saņemtajiem Aizsardzības ministrijas paziņojumiem un ar atlases rezultātiem, kuri ļauj identificēt iesaucamos, un kuri pēc atlases tiek publicēti oficiālajā izdevumā “Latvijas Vēstnesis” un Aizsardzības ministrijas mājaslapā”;*

 *papildināt pirmo daļu ar 1.1 punktu šādā redakcijā:*

*“*$1.^{1} ) $*iesaucamajiem, kuri atlasīti valsts aizsardzības militārajam dienestam atlasē pēc nejaušības principa, piecu darbdienu laikā pēc atlases rezultātu publicēšanas oficiālajā izdevumā “Latvijas Vēstnesī” ir pienākums aizpildīt tiešsaistē vienotajā rekrutēšanas platformā "klustikaravirs.lv" anketu.”;*

*papildināt pirmās daļas 2.punktu ar vārdiem: “un tās pabeigt”;*

*papildināt pirmo daļu ar 4. punktu šādā redakcijā:*

*“4) informēt Aizsardzības ministriju par apstākļu maiņu, kas bija par pamatu atlikt dienestu.”*

*papildināt pantu ar ceturto daļu šādā redakcijā:*

*“(4) Ministru kabinets nosaka kārtību, kādā Aizsardzības ministrija publicē un dzēš informāciju par iesaucamiem, kuri atlasīti pēc nejaušības principa. “”*

V.Rakstiņš atsaucas uz iepriekšējā sēdē pārrunāto un deputātu norādījumiem saistībā ar šo priekšlikumu. Arī AM šajā laikā par šo jautājumu ir notikušas diskusijas, un tika izlemts, ka priekšlikuma iesniedzējs daļēji šo priekšlikumu atsauks.

Tiek atsauktas šādas priekšlikuma daļas: 1. un 1.1 punkta redakcijas un ceturtās daļas redakcija.

V.Rakstiņš atzīmē, ka tiks piedāvāti jauni tehniskie risinājumi saistībā ar iesaucamo informēšanu. Lūdz atbalstīt pārējās šajā priekšlikumā ietvertās daļas.

L.Millere neiebilst pret AM piedāvāto risinājumu.

R.Bergmanis noslēdz diskusiju un aicina komisiju atbalstīt šo priekšlikumu, ņemot vērā, ka sēdes gaitā ar priekšlikuma iesniedzēja iniciatīvu ir atsauktas vairākas priekšlikuma daļas.

*Komisijai nav iebildumu.*

Komisija nolemj atbalstīt priekšlikumu Nr.14 (izņemot no tā iesniedzēja A.Švinkas atsauktās daļas).

Nr.15 – AM parlamentārā sekretāra A.Švinkas priekšlikums – ierosinājums papildināt likumu ar jaunu 27.1 pantu “Atbrīvošana no valsts aizsardzības dienesta izpildes” piedāvātajā redakcijā.

V.Rakstiņš izskaidro priekšlikuma tvērumu par gadījumiem, kad Valsts aizsardzības dienesta (turpmāk – VAD) karavīrs var tikt atbrīvots no VAD izpildes uz laiku līdz 10 kalendārajām dienām.

R.Bergmanis norāda, ka panta nosaukums par atbrīvošanu no VAD izpildes nav saprotams viennozīmīgi. Interesējas, vai šo normu noteikti vajag likumā.

L.Millere interesējas, kāpēc šajā gadījumā neder atvaļinājuma piešķiršana.

V.Rakstiņš un I.Ļitvinova atbild uz R.Bergmaņa un L.Milleres jautājumiem.

J.Dombrava interesējas, kādēļ iemeslu uzskaitījumā nav ietverta bērna piedzimšana.

AM pārstāvji apsola uz trešo lasījumu apsvērt deputātu norādījumus.

R.Bergmanis noslēdz diskusiju un aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.15.

Nr.16 – AM parlamentārā sekretāra A.Švinkas priekšlikums – ierosinājums papildināt likuma 28. pantu ar jaunu 1.1 daļu piedāvātajā redakcijā.

V.Rakstiņš izskaidro, ka piedāvātais regulējums attiecas uz gadījumiem, kad VAD karavīrs bez attaisnojoša iemesla atrodas patvaļīgā prombūtnē. Tas saistīts ar kompensācijām.

*Notiek diskusija par priekšlikumu. Jautājumus, komentārus un viedokļus izsaka E.Zivtiņš, V.Rakstiņš, L.Millere.*

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.16.

Nr.17 – AM parlamentārā sekretāra A.Švinkas priekšlikums – ierosinājums izteikt likuma 33. pantu piedāvātajā redakcijā:

*“33. pants. Administratīvie pārkāpumi valsts aizsardzības dienesta jomā*

*Iesaucamajam par neierašanos uz viņam noteiktajām pārbaudēm Aizsardzības ministrijas pavēstē norādītajā vietā un laikā vai viņam noteikto pārbaužu nepabeigšanu bez attaisnojoša iemesla piemēro brīdinājumu vai naudas sodu līdz simts piecdesmit naudas soda vienībām.”*

V.Rakstiņš izskaidro šādas normas nepieciešamību; norāda uz pieredzi saistībā ar to, ka iesaucamie bez attaisnojoša iemesla nepabeidz norādītās pārbaudes. Ir nepieciešams palielināt sodu, šobrīd tas ir līdz 70 naudas soda vienībām.

*Notiek diskusija par priekšlikumu, tajā ietverto normu izpildes iespējām. Deputāti tiek iepazīstināti ar NBS uzkrāto pieredzi. Jautājumus, komentārus un viedokļus izsaka J.Dombrava, V.Rakstiņš, R.Bergmanis, E.Zivtiņš, U.Gudele (NBS Militārā policija), J.Pogiļdjakova (TM), I.Ļitvinova, A.Vilks, A.Latkovskis, L.Millere, U.Rotbergs. Deputāti vienojas par nepieciešamību kādā no komisijas sēdēm sīkāk iepazīties ar NBS Militārās policijas darbu.*

R.Bergmanis noslēdz diskusiju un aicina komisiju atbalstīt šo priekšlikumu.

*Balsojums: par – 7; pret – 1; atturas – 0.*

Komisija nolemj atbalstīt priekšlikumu Nr.17.

Nr.18 – AM parlamentārā sekretāra A.Švinkas priekšlikums – ierosinājums aizstāt pārejas noteikumu 7. punktā datumu “2025. gada 1. jūlijam” ar datumu “2027. gada 1. janvārim.”

V.Rakstiņš informē par ministrijas lūgumu atbalstīt VAD informatīvās sistēmas ieviešanas laiku uz vēlāku datumu. Informē par iepirkuma aizkavēšanos.

R.Bergmanis atzīmē problēmas ar valsts iepirkumiem.

L.Millerei JB vārdā nav iebildumu.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.18.

R.Bergmanis aicina komisiju atbalstīt likumprojektu otrajam lasījumam.

*Balsojums: par – 7; pret – 0; atturas – 1.*

R.Bergmanis aicina komisiju noteikt priekšlikumu iesniegšanas termiņu trešajam lasījumam.

V.Rakstiņš ierosina 2 nedēļas.

*Deputātiem un L.Millerei nav iebildumu.*

R.Bergmanis informē, ka pirmajā lasījumā ziņotāja par šo likumprojektu bija deputāte I.Mūrniece, kura vairs nav mūsu komisijā. Aicina izvēlēties citu ziņotāju, iesaka A.Švinku.

*A.Švinkam un komisijai nav iebildumu.*

**LĒMUMS:**

- atbalstīt likumprojektu “Grozījumi Valsts aizsardzības dienesta likumā” (605/Lp14) un virzīt to izskatīšanai Saeimas sēdē otrajā lasījumā;

- noteikt priekšlikumu iesniegšanas termiņu trešajam lasījumam – divas nedēļas;

- referents – Atis Švinka.

**3. Grozījumi Militārā dienesta likumā (578/Lp14) 3. lasījumam.**

R.Bergmanis informē, ka par izskatāmo likumprojektu saņemti 19 priekšlikumi. Aicina AM pārstāvjus sniegt komentāru par saviem priekšlikumiem.

Nr.1 – aizsardzības ministra A.Sprūda priekšlikums – ierosinājums papildināt 16. panta otro daļu ar 9. punktu šādā redakcijā: “9) kuram ir dubultā pilsonība ar valsti, kas nav Eiropas Savienības dalībvalsts, Eiropas Brīvās tirdzniecības asociācijas dalībvalsts, Ziemeļatlantijas līguma organizācijas dalībvalsts, Austrālijas Savienība, Brazīlijas Federatīvā Republika, Jaunzēlande vai Ukraina.”

V.Upeniece paskaidro, ka šis priekšlikums ir izskatāms kopsakarā ar priekšlikumiem Nr.5 un Nr.10; tas ir arī saistīts ar tikko izskatīto priekšlikumu likumprojekta “Grozījumi Valsts aizsardzības dienesta likumā” (605/Lp14) 8. pantā. Arī šajā likumprojektā tiek aicināts ierobežot personu loku, kurām ir dubultā pilsonība ar priekšlikumā minētajām valstīm.

L.Millere iesaka izmantot Valsts aizsardzības dienesta likumā izmantoto teksta redakciju.

AM pārstāvjiem nav iebildumu, jo saturs nemainās.

R.Bergmanis noslēdz diskusiju un aicina komisiju atbalstīt šo priekšlikumu redakcionāli precizējot.

*Komisijai nav iebildumu.*

Komisija nolemj atbalstīt priekšlikumu Nr.1, to redakcionāli precizējot.

Nr.2 – aizsardzības ministra A.Sprūda priekšlikums – ierosinājums izslēgt likuma 17.1 panta sesto daļu.

V.Upeniece izskaidro, ka šī panta daļa šobrīd ir zaudējusi aktualitāti, jo ieviests VAD.

L.Millerei nav iebildumu.

E.Šnore un E.Zivtiņš uzdod jautājumus par šo normu un likumprojektu kopumā. AM pārstāvji un R.Bergmanis atbild.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.2.

Nr.3 – aizsardzības ministra A.Sprūda priekšlikums – skaidrojums sakarā ar diskusiju, kas notika, izskatot likumprojektu otrajam lasījumam.

V.Upeniece atsaucas uz iepriekšējā komisijas sēdē diskutēto un JB uzdoto AM. Ievērojot virzāmo grozījumu likuma 18. pantā, kas paredz šī panta papildināšanu ar sesto daļu par nodienēšanas pienākumu, kuru sāk skaitīt no karavīra atskaitīšanas brīža no izglītības iestādes (atskaitīšanas no studējošo saraksta brīža), tika lūgts izvērtēt, vai ar vārdiem “(atskaitīts no studējošo saraksta)” būtu papildināma arī 18. panta piektā daļa. AM uzskata, ka likuma 18. panta piekto daļu nav nepieciešams papildināt ar vārdiem “(atskaitīts no studējošo saraksta)”, jo šajā panta daļā netiek noteikti termiņi, bet NBS vienības konkrēta rīcība ar atskaitīto karavīru un termins “atskaitītais karavīrs” ietver gan no Latvijas Nacionālās aizsardzības akadēmijas eksmatrikulēto karavīru, gan karavīru, kas atskaitīts no NBS vienības, kura īsteno pieaugušo izglītības programmas.

L.Millere atzīst šo skaidrojumu par pietiekamu. Norāda, ka arī panta sestā daļa tiek piedāvāta citā redakcijā.

*Deputāti pieņem informāciju zināšanai; par šo priekšlikumu lēmums nav vajadzīgs.*

Nr.4 – aizsardzības ministra A.Sprūda priekšlikums – ierosinājums izteikt 18. panta sesto daļu piedāvātajā redakcijā.

V.Upeniece atzīmē, ka šis ir redakcionāla rakstura priekšlikums, kas precizē jau iepriekš piedāvāto redakciju.

L.Millerei nav iebildumu.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.4.

Nr.5 – aizsardzības ministra A.Sprūda priekšlikums – ierosinājums papildināt likuma 43. panta otro daļu ar 12.punktu šādā redakcijā: “12) karavīram ir dubultā pilsonība ar valsti, kas nav Eiropas Savienības dalībvalsts, Eiropas Brīvās tirdzniecības asociācijas dalībvalsts, Ziemeļatlantijas līguma organizācijas dalībvalsts, Austrālijas Savienība, Brazīlijas Federatīvā Republika, Jaunzēlande vai Ukraina.”

V.Upeniece atzīmē, ka šis sasaucas ar priekšlikumu Nr.1. Ja personai, dienot profesionālajā militārajā dienestā, konstatē šādu dubulto pilsonību, tad iestājas šajā pantā noteiktās sekas – varēs izbeigt dienesta līgumu.

E.Šnore interesējas par otrajā lasījumā pieņemto 12.punkta redakciju; vai tā tiek nomainīta.

V.Upeniece atzīmē, ka tā netiek nomainīta, šis ir papildinājums, jauns punkts.

R.Bergmanis norāda, ka šādā gadījumā jāmaina punktu numerācija.

L.Millere interesējas, cik NBS sastāvā ir personu, uz kurām attieksies šī norma.

Militārās izlūkošanas un drošības dienesta (turpmāk – MIDD) pārstāvis sniedz komentāru par esošo situāciju; informē par MIDD rīcību, kad tiek konstatēti šādi gadījumi. Tādu gadījumu nav daudz, bet līdz šim komandierim nebija iespējas operatīvi uz to reaģēt.

L.Millere uzsver, ka atbilstoši tiesiskās paļāvības principam attiecībā uz personām, kuras līdz šī ierobežojuma ieviešanai bija NBS sastāvā, ir jādod saprātīgs pārejas periods normas izpildei. Interesējas, vai šāda norma vispār ir nepieciešama, varbūt to risina jau esošais likuma regulējums.

MIDD pārstāvis informē, ka šāds darbs jau notiek. Katrs gadījums tiek izvērtēts individuāli.

V.Upeniece uzsver, ka šāda norma ir nepieciešama; to ilustrē ar piemēriem.

*Notiek diskusija par priekšlikumu un profesionālā dienesta līguma izbeigšanas gadījumiem. Jautājumus, viedokļus un komentārus izsaka E.Šnore, V.Upeniece, J.Dombrava, L.Millere.*

L.Millere uzskata, ka šis priekšlikums vispār nav vajadzīgs, bet, ja tas tiek atbalstīts, tad teksts precizējams atbilstoši 16. pantā veiktajiem precizējumiem. Norāda arī, ka pieņemot šo priekšlikumu, ir nepieciešams likumu papildināt ar pārejas noteikumiem par tām personām, kuras hipotētiski šobrīd vēl ir dienestā, un uz kurām šī jaunā norma varētu attiekties.

R.Bergmanis noslēdz diskusiju un apkopo izteiktos viedokļus. Aicina komisiju atbalstīt šo priekšlikumu ar redakcionāliem precizējumiem:

- labot punktu numerāciju, izteikt šo punktu kā 13);

- precizēt priekšlikuma tekstu atbilstoši 16. pantā jau atbalstītajai redakcijai:

- izveidot komisijas priekšlikumu likuma pārejas noteikumiem.

*AM pārstāvjiem, L.Millerei un deputātiem nav iebildumu.*

Komisija nolemj atbalstīt priekšlikumu Nr.5, to redakcionāli precizējot.

Nr.6 – Saeimas Juridiskā biroja priekšlikums – ierosinājums izslēgt likumprojekta 14. pantu, ņemot vērā, ka Militārā dienesta likumā (turpmāk – MDL) nav jāregulē Valsts robežsardzes (turpmāk – VRS) dienesta gaitas jautājumi, tostarp ar robežsargu formas tērpiem saistīti jautājumi.

Izskatot likumprojektu otrajam lasījumam, tika atbalstīta šāda panta redakcija:

*“14. Papildināt 45. pantu ar 2.1 daļu šādā redakcijā:*

*“(21) Robežsargu formas tērpu var šūt no auduma, kura raksts ir identisks karavīra formas tērpa rakstam.””*

L.Millere izskaidro JB priekšlikumu, atsaucas uz likumprojekta otrajā lasījumā JB norādīto, ka likumā nepieciešama sistēmiska pieeja, nedrīkst tajā ietvert uz citu dienestu attiecināmas normas. Uzskata, ka šādas normas par formas rakstu var iekļaut Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā (turpmāk - Dienesta gaitas likums) un atbilstošos Ministru kabineta (turpmāk – MK) noteikumos.

V.Upeniece izskaidro, kādēļ AM šādu normu ietver MDL, un atļauj NBS formastērpa audumu izmantot arī cietiem dienestiem. Atsaucas uz likums 17.1 panta (8) daļu, uzskata, ka tiek ievērota tāda pat konsekvence, kā attiecībā uz jaunsargiem.

*Notiek plaša diskusija par nepieciešamību MDL ietvert normu par atļauju izmantot NBS formastērpa audumu VRS dienestā, tiek uzsvērts sistēmiskuma aspekts, arī valsts iepirkumu procesa norises problēmas. Viedokļus, jautājumus un komentārus izsaka J.Dombrava, V.Upeniece, R.Bergmanis, O.Gaidamovičs (VRS), L.Millere.*

R.Bergmanis dod vārdu Iekšlietu ministrijas (turpmāk – IeM) pārstāvei.

D.Piebalga IeM vārdā pauž uzskatu, ka izskatāmā norma var arī nebūt iekļauta MDL, jo VRS formastērps primāri tiek noteikts ar uz Dienesta gaitas likuma pamata izdotajiem MK noteikumiem Nr. 464. Kad MK būs lēmis, ka tieši šī dizaina un šī auduma formastērps ar VRS identificējošām zīmēm tiks apstiprināts, tas kļūs par VRS formu, un tas būs pietiekams tiesisks pamats to valkāt.

R.Bergmanis atzinīgi novērtē IeM viedokli.

A.Švinka AM vārdā atbalsta IeM viedokli.

R.Bergmanis noslēdz diskusiju un aicina komisiju atbalstīt JB priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.6.

Nr.7 – aizsardzības ministra A.Sprūda priekšlikums – ierosinājums izteikt 55. panta trešās daļas otro teikumu precizētā redakcijā.

V.Upeniece informē, ka šis priekšlikums ir tapis saskaņā ar JB lūgumu precizēt jēdzienu, kas tiek saprasts ar izīrētāja rēķinos noteiktajiem maksājumiem. Priekšlikumā piedāvāta precizēta redakcija.

L.Millerei nav iebildumu.

R.Bergmanis aicina komisiju atbalstīt šo priekšlikumu.

*Komisijai nav iebildumu.*

Komisija nolemj atbalstīt priekšlikumu Nr.7.

Nr.8 – Saeimas Juridiskā biroja priekšlikums – ierosinājums izteikt 63. panta trešās daļas 6. punktu (*likumprojekta 20. pants*) šādā redakcijā: “6) Latvijas pilsoņus šā panta 2.1 daļā minētajā gadījumā”.

Nr.9 – aizsardzības ministra A.Sprūda priekšlikums – ierosinājums izteikt 63. panta trešās daļas 6. punktu šādā redakcijā: “6) Latvijas pilsoņus, kas ir minēti šā panta 2.¹ daļā.”.

L.Millere atzīmē, ka abi priekšlikumi ir gandrīz identiski.

J.Dombrava norāda uz nepilnībām rezerves karavīru un rezervistu jautājumu tiesiskajā regulējumā likumprojekta 63. panta (2.1) daļā.

V.Upeniece izskaidro jautājumu attiecībā uz vidusskolas absolventiem, kā arī rezerves karavīru domu, apziņas un reliģiskās pārliecības izmaiņām.

J.Dombrava norāda uz nepieciešamību atbilstoši precizēt arī 63. panta otrās daļas 8.punktu (naturalizētie pilsoņi).

MIDD pārstāvis informē, kā šādos gadījumos notiek naturalizēto pilsoņu kā rezerves karavīru pārbaudes.

L.Millere atzīmē, ka varētu precizēt valstu loku 63. panta otrās daļas 9.punktā, pievienojot iepriekš 16. pantā atbalstīto valstu uzskaitījumu.

V.Upeniece atbalsta, ka 9.punktu varētu precizēt.

R.Bergmanis aicina veidot komisijas priekšlikumu par 63. panta otrās daļas 9.punktu.

*Komisijai un AM pārstāvjiem nav iebildumu.*

Tiek atbalstīts komisijas priekšlikums:

*“Izteikt 63. panta otrās daļas 9. punktu šādā redakcijā:*

*“9) Latvijas pilsoņus, kam ir arī kādas citas Eiropas Savienības dalībvalsts, Eiropas Brīvās tirdzniecības asociācijas dalībvalsts, Ziemeļatlantijas līguma organizācijas dalībvalsts, Austrālijas Savienības, Brazīlijas Federatīvā Republikas, Jaunzēlandes vai Ukrainas pilsonība (pavalstniecība) un kas ir dienējuši šo valstu militārajā dienestā;””.*

L.Millere atsauc JB priekšlikumu Nr.8.

Komisija nolemj atbalstīt priekšlikumu Nr.9.

Nr.10 – aizsardzības ministra A.Sprūda priekšlikums – ierosinājums papildināt 64. pantu ar jaunu 3.1 daļu piedāvātajā redakcijā.

V.Upeniece paskaidro, ka šeit tiek paredzēta atskaitīšana no rezerves karavīru uzskaites personām, kurām ir dubultā pilsonība ar valstīm, kuras nav uzskaitītas šajā sarakstā.

R.Bergmanis aicina atbalstīt priekšlikumu, redakcionāli precizējot valstu uzskaitījumu atbilstoši 16. pantā lietotajai redakcijai.

L.Millerei nav iebildumu. Uzdod precizējošus jautājumus AM pārstāvjiem.

V.Upeniece sniedz skaidrojumu.

Komisija nolemj atbalstīt priekšlikumu Nr.10, to redakcionāli precizējot. Atbalstītā redakcija:

*“(3¹) Rezerves karavīru, kuram ir arī tādas valsts, kas nav Eiropas Savienības dalībvalsts, Eiropas Brīvās tirdzniecības asociācijas dalībvalsts, Ziemeļatlantijas līguma organizācijas dalībvalsts, Austrālijas Savienības, Brazīlijas Federatīvā Republikas, Jaunzēlandes vai Ukrainas pilsonība (pavalstniecība), noņem no rezerves karavīru uzskaites.”*

Nr.11 – aizsardzības ministra A.Sprūda priekšlikums – ierosinājums papildināt 64. panta ceturto daļu aiz vārda “panta” ar skaitli un vārdu “2.¹ daļā”.

V.Upeniece izskaidro priekšlikumu. Tas ir saistīts ar 63. panta trešajā daļā uzskaitītajiem pilsoņiem, kurus ieskaita rezerves karavīros, un gadījumiem, kad ir jāizvērtē viņu domu, apziņas un reliģiskās pārliecības maiņa. Paredz šādu personu nemobilizēšanu kara gadījumā. Viņi paliks rezervisti, bet aktīvajā dienestā iesaukti netiks. Būs komisija, kas padziļināti pētīs iemeslus rezerve karavīra uzskatu izmaiņām.

Priekšlikums ir gandrīz identisks ar JB priekšlikumu Nr.12.

**Nr.12** – Saeimas Juridiskā biroja priekšlikums – ierosinājums apsvērt, vai likuma 64. panta ceturtā un piektā daļa nebūtu papildināma ar atsauci uz 63. panta trešās daļas 6. punktu.

**L.Millerei** nav iebildumu par (4) daļas papildināšanu. Interesējas, vai šādā gadījumā nevajadzētu arī identisku papildinājumu (5) daļā.

*Notiek diskusija par priekšlikumiem Nr.11 un Nr.12. Tiek apspriesti arī jautājumi saistībā ar alternatīvo dienestu. Jautājumus, komentārus un viedokļus izsaka* ***R.Bergmanis****,* ***V.Upeniece****,* ***L.Millere****,* ***J.Mačis****.*

R.Bergmanis aicina komisiju atbalstīt priekšlikumu Nr.11.

*Deputātiem nav iebildumu.*

Komisija nolemj atbalstīt priekšlikumu Nr.11.

R.Bergmanis aicina komisiju atbalstīt JB ieteiktos grozījumus arī 64. panta piektajā daļā un veidot komisijas priekšlikumu.

*Deputātiem nav iebildumu.*

Tiek atbalstīts komisijas priekšlikums:

*“Papildināt 64. panta piekto daļu aiz vārda “panta” ar skaitli un vārdu “2.¹ daļā”.”*

Nr.13 – aizsardzības ministra A.Sprūda priekšlikums – ierosinājums izteikt likuma 66. panta astotās daļas 5. punktu šādā redakcijā: “5) ja rezerves karavīra iesaukšana uz mācībām neatbilst nacionālās drošības interesēm saskaņā ar Militārās izlūkošanas un drošības dienesta atzinumu un ir pagājuši mazāk nekā pieci gadi kopš šī atzinuma sniegšanas. Atzinums tiek pieprasīts atkārtoti pēc piecu gadu termiņa notecējuma kopš negatīva atzinuma sniegšanas.”

V.Upeniece izskaidro priekšlikumu. Tiek noteikts termiņš MIDD negatīvajam atzinumam – 5 gadi.

*Notiek diskusija par priekšlikumu. Jautājumus, viedokļus un komentārus izsaka E.Šnore, V.Upeniece, MIDD pārstāvis, R.Bergmanis, J.Dombrava, L.Millere.*

V.Upeniece informē, ka E.Šnores ierosinājums ir jāizdebatē ar drošības iestādēm un iespējamie grozījumi šajā likumā jāietver vēlāk.

Lēmums par priekšlikumu Nr.13 netiek pieņemts; komisija vienojas turpināt likumprojekta izskatīšanu nākamajā sēdē.

AM pārstāvji apsola sagatavot nepieciešamo redakciju komisijas priekšlikumam pārejas noteikumus (saistībā ar priekšlikumu Nr.5).

**R.Bergmanis** pateicas visiem par dalību sēdē, slēdz sēdi.

Sēde pabeigta plkst. 11:50.

Komisijas priekšsēdētājs R.Bergmanis

Komisijas sekretārs J.Skrastiņš

Protokolētāja I.Silabriede